Moskva 5. decembra (TASR) - Nové kolo šesťstranných rozhovorov o jadrovom programe Severnej Kórey sa pravdepodobne neuskutoční do konca roka. Uviedol to dnes námestník ruského ministra zahraničných vecí Alexander Alexejev.
Severná Kórea po ročnom bojkote nedávno súhlasila s návratom k rozhovorom o ukončení svojho jadrového zbrojného programu, ktoré vedie s Južnou Kóreou, Spojenými štátmi, Japonskom, Čínou a Ruskom. Viacerí diplomati očakávali obnovenie rokovaní v decembri.
"Ak vezmeme do úvahy blížiace sa vianočné sviatky, každým dňom je pravdepodobnosť, že sa rozhovory obnovia v decembri, nižšia," uviedol Alexejev s tým, že konkrétny termín nového kola rozhovorov zatiaľ nebol stanovený.
KĽDR si v októbri vyslúžila medzinárodné odsúdenie za svoju prvú jadrovú skúšku. Bezpečnostná rada OSN v jej dôsledku prijala rezolúciu o sankčných opatreniach voči Pchjongjangu.